CELEX: 32015D0451
Language: hr
Date: 2015-03-06 00:00:00
Title: Odluka Vijeća (EU) 2015/451 od 6. ožujka 2015. o pristupanju Europske unije Konvenciji o međunarodnoj trgovini ugroženim vrstama divljih životinja i biljaka (CITES)

19.3.2015   
            
            
               HR
            
            
               Službeni list Europske unije
            
            
               L 75/1
            
         ODLUKA VIJEĆA (EU) 2015/451
   od 6. ožujka 2015.
   o pristupanju Europske unije Konvenciji o međunarodnoj trgovini ugroženim vrstama divljih životinja i biljaka (CITES)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:
   
               (1)
            
            
               Konvencija o međunarodnoj trgovini ugroženim vrstama divljih životinja i biljaka (CITES) („Konvencija”) čije su stranke 178 zemalja, uključujući sve države članice, važan je međunarodni instrument za okoliš kojem je cilj zaštita ugroženih vrsta životinja i biljaka putem kontrole međunarodne trgovine primjercima tih vrsta.
            
         
               (2)
            
            
               Amandmanom Konvencije iz Gaborona, koji je posebna Konferencija stranaka donijela u Gaboronu u Botswani 1983., promijenjen je članak XXI. Konvencije tako da je pristupanje Konvenciji, koje je prije bilo moguće samo državama, omogućeno organizacijama regionalne ekonomske integracije koje su osnovale suverene države koje imaju nadležnost za pregovaranje, sklapanje i provedbu međunarodnih sporazuma u pitanjima koja su na njih prenijele njihove države članice i koja su obuhvaćena Konvencijom. Amandman iz Gaborona stupio je na snagu 29. studenoga 2013.
            
         
               (3)
            
            
               Pitanja obuhvaćena Konvencijom odnose se prvenstveno na zaštitu okoliša. Odredbe Konvencije provode se na jedinstven način u svim državama članicama od 1. siječnja 1984. Osim toga, pravila Unije donesena su u obliku Uredbe Vijeća (EZ) br. 338/97 (2) i Uredbe Komisije (EZ) br. 865/2006 (3).
            
         
               (4)
            
            
               Pristupanje Unije Konvenciji omogućit će joj da sudjeluje u radu Konvencije i pravno obvezati Uniju da provodi i izvršava Konvenciju u pitanjima koja su u njezinoj nadležnosti. To će Uniju formalno obvezati tako što će Europska Unija postati stranka koja je ostalim strankama odgovorna za svoju provedbu Konvencije.
            
         
               (5)
            
            
               Pristupanje Unije Konvenciji neće utjecati na način na koji Unija i njezine države članice, u područjima svojih nadležnosti, dogovaraju stajališta za Konferenciju stranaka CITES-a, u skladu s Ugovorima.
            
         
               (6)
            
            
               Stajališta Unije i njezinih država članica za Konferenciju stranaka CITES-a bit će izražena u skladu s odgovarajućom praksom u području multilateralnih sporazuma o okolišu, u području nadležnosti svake od njih, u skladu s Ugovorima.
            
         
               (7)
            
            
               Europska unija stoga bi trebala pristupiti Konvenciji,
            
         DONIJELO JE OVU ODLUKU:
   Članak 1.
   Pristupanje Europske unije Konvenciji o međunarodnoj trgovini ugroženim vrstama divljih životinja i biljaka ovime se odobrava u ime Unije.
   Tekst Konvencije priložen je ovoj Odluci.
   Članak 2.
   Predsjednik Vijeća ovime se ovlašćuje imenovati osobu ovlaštenu da, u ime Unije, položi instrument pristupa iz članka XXI. stavka 1. Konvencije kako bi se izrazila suglasnost Unije da je se obveže ovom Konvencijom. Istodobno s polaganjem instrumenta pristupa, imenovana osoba polaže i izjavu iz Priloga ovoj Odluci u skladu s člankom XXI. stavkom 3. Konvencije.
   Članak 3.
   Ova Odluka stupa na snagu na dan donošenja (4).
   
      Sastavljeno u Bruxellesu 6. ožujka 2015.
      
         
            Za Vijeće
         
         
            Predsjednik
         
         K. GERHARDS
      
   
   
      (1)  Suglasnost od 16. prosinca 2014. (još nije objavljeno u Službenom listu).
   
      (2)  Uredba Vijeća (EZ) br. 338/97 od 9. prosinca 1996. o zaštiti vrsta divlje faune i flore uređenjem trgovine njima (SL L 61, 3.3.1997., str. 1.).
   
      (3)  Uredba Komisije (EZ) br. 865/2006 od 4. svibnja 2006. o utvrđivanju detaljnih pravila o provedbi Uredbe Vijeća (EZ) br. 338/97 o zaštiti divlje faune i flore uređenjem trgovine njima (SL L 166, 19.6.2006., str. 1.).
   
      (4)  Datum stupanja na snagu Konvencije za Uniju Glavno tajništvo Vijeća objavit će u Službenom listu Europske unije.
   
      PRILOG
      
         IZJAVA EUROPSKE UNIJE U SKLADU S ČLANKOM XXI. (STAVKOM 3.) KONVENCIJE O MEĐUNARODNOJ TRGOVINI UGROŽENIM VRSTAMA DIVLJIH ŽIVOTINJA I BILJAKA
      
      Europska unija izjavljuje da je, u skladu s Ugovorom o funkcioniranju Europske unije, a posebno njegovim člankom 192. stavkom 1., nadležna za sklapanje međunarodnih sporazuma i za provedbu obveza koje iz njih proizlaze, a kojima se doprinosi ostvarivanju sljedećih ciljeva:
      
                  —
               
               
                  očuvanje, zaštita i poboljšanje kakvoće okoliša,
               
            
                  —
               
               
                  zaštita zdravlja ljudi,
               
            
                  —
               
               
                  razborito i racionalno korištenje prirodnih resursa,
               
            
                  —
               
               
                  promicanje mjera na međunarodnoj razini za rješavanje regionalnih i svjetskih problema u području okoliša, uključujući klimatske promjene.
               
            Europska unija izjavljuje da je već donijela pravne instrumente koji su obvezujući za njezine države članice i kojima su obuhvaćena pitanja uređena ovom Konvencijom, posebno, ali nije ograničeno na, Uredbu (EZ) br. 338/97 i Provedbenu uredbu (EZ) br. 865/2006.
      Nadalje, Europska unija izjavljuje da je odgovorna za izvršavanje onih obveza koje proizlaze iz Konvencije o međunarodnoj trgovini ugroženim vrstama divljih životinja i biljaka, koje su obuhvaćene važećim zakonodavstvom Europske Unije.
      Provedba nadležnosti Europske unije, sukladno svojoj prirodi, podložna je neprestanom razvoju.